Minnisblað

**Efni:** Sumarstörf 2021

**Dags.:** 12. febrúar 2021

## Tillögur/Ábendingar: v/ 17 ára

Mikilvægt er að finna úrræði fyrir 17 ára ungmenni í Reykjavík því stór hluti þeirra getur ekki treyst á að fá vinnu yfir sumarið í gegnum borgina, þrátt fyrir að vera ekki orðin sjálfráða. Vinnuskólinn í Reykjavík getur bara tryggt sumarstarf upp að 16 ára aldri, á meðan sveitarfélögin í kringum okkur (Kópavogur, Garðabær, Hafnarfjörður, Seltjarnarnes og Mosfellsbær) munu bjóða nær öllum þeim 17 ára ungmennum (f. 2004) vinnu í sumar sem óska þess eins og undanfarin ár (sjá nánar í Viðhengi).

Vegna Covid mældist almennt atvinnuleysi í desember 10,7%, sem er sögulegt hámark. 26,8% af öllum atvinnulausum einstaklingum í desember voru á aldrinum 18-29 ára og þá er ekki tekið með inn í myndina allir sem fóru í nám vegna takmarkaðra tækifæra á vinnumarkaðinum. Atvinnuþátttaka framhaldsskólanema í fullu starfi sumarið 2020 var einungis 56% skv. skýrslu *Rannsóknar og Greiningar*. Því má gera ráð fyrir gríðarlegri samkeppni um sumarstörf hjá ungu fólki í sumar. Það hefur einnig sýnt sig að þegar almennt atvinnuleysi eykst á 17 ára hópurinn enn erfiðara með að fá sumarvinnu og því mikilvægt fyrir Reykjavíkurborg að horfa sérstaklega til þessa hóps hvað varðar sumarvinnu.

## Viðbótarfjárveiting til ráðninga sumarliða hjá Íþrótta og æskulýðsfélögum:

Ekki var hægt að koma til móts við þarfir félaganna við úthlutun fjármagnsins fyrir árið 2021. Úthlutað var 115 stöðugildum til 29 félaga. Félögin hafa kallað eftir auknu fjármagni til ráðninga sumarliða undanfarin ár og til að hægt hefði verið að koma til móts við þarfir félaganna hefði þurft að úthluta 66 stöðugildum til viðbótar.

|  |  |  |  |
| --- | --- | --- | --- |
|  | **Fjöldi sumarliða** | **Fjöldi vikna á hvern sumarliða** | **Heildarkostnaður áætlaður** |
| **Samtals** | 66 | 6 | 40.077.645 kr. |

## Ólympíufarar:

Um árabil hafa ungmenni sótt um styrk til síns sveitarfélags til þess að geta sinnt undirbúningi fyrir Ólympíuleikana í eðlisfræði, efnafræði,líffræði og stærðfræði. Þau ungmenni sem hafa hlotið þátttökurétt til að keppa í þessum greinum og haft lögheimili í Reykjavík hafa fengið 6 vikna ráðningu sem sumarliðar til að geta sinnt undirbúningi fyrir Ólympíuleikana. Mismunandi er eftir árum hversu mörg þeirra ungmenna sem hlotið hafa þátttökurétt eru með lögheimili í Reykjavík. Síðastliðið ár sóttu 11 ungmenni um styrk í þremur keppnisgreinum. Ekki er gert ráð fyrir Ólympíuförunum í fjárhagsáætlun til ráðninga sumarliða til íþrótta og æskulýðsfélaga enda er það fjármagn ætlað sem stuðningur við framkvæmd frístundaúrræði fyrir börn yfir sumartímann. Miðað við fyrri ár má áætla að fjöldi Ólympíufara verði á bilinu 11 – 13.

|  |  |  |  |
| --- | --- | --- | --- |
|  | **Fjöldi sumarliða** | **Fjöldi vikna á hvern sumarliða.** | **Heildarkostnaður áætlaður** |
| **Samtals** | 13 | 6 | 8.468.357 kr. |

**Yfirlit yfir stöðu 17 ára (f. 2004) ungmenna nágrannasveitarfélögum varðandi sumarstarf á komandi sumri.**

**Megininntak***: Sveitarfélögin í kringum okkur munu bjóða öllum 17 ára ungmennum vinnu sumarið 2021 sem hafa áhuga á því.*

Samkvæmt upplýsingum frá hinum sveitarfélögunum í kringum okkur (Kópavogur, Garðabær, Hafnarfjörður, Seltjarnarnes og Mosfellsbær) munu þau öll bjóða þeim 17 ára ungmennum (f. 2004) vinnu í sumar sem óska þess. Vinnutímabilið er á bilinu 4-8 vikur, þar sem 7 vikur er algengasta lengdin. Verkefnin eru af ýmsum toga, t.d. garðyrkja, vinna á leikskólum, umhirða á golfvöllum og á íþrótta- og leikjanámskeiðum á vegum íþróttafélaganna.

**Kópavogur**

Allir unglingar sem búsettir eru í Kópavogi og verða 14-17 ára (2004 - 2007) á árinu geta sótt um (og fengið) vinnu hjá Vinnuskólanum. 17 ára ungmenni geta óskað eftir því að fá vinnu hjá félögum og stofnunum í bænum og er þeim raðað inn á þá staði með hliðsjón af fyrri umsögnum í Vinnuskólanum.

**Garðabær**

Öll 17 ára ungmenni sem hafa lögheimili í Garðabæ fá sumarvinnu hjá bænum í 7 vikur í 75% starfshlutfalli.

**Hafnarfjörður**

Munu ráða öll ungmenni til vinnu, 14-17 ára. Auglýsingar fyrir 17 ára ungmenni koma á heimasíðu Hafnarfjarðarbæjar fljótlega og þeim stendur ýmislegt til boða t.d. garðyrkja, vinna á leikskólum og á íþrótta- og leikjanámskeiðum á vegum íþróttafélaganna hér í bænum. 17 ára unglingar vinna 220 tíma yfir sumarið.

**Seltjarnarnes**

Það verður með sama hætti og síðustu ár þ.e. Allir 17 ára sem sækja um sumarstörf og eru með lögheimili á Seltjarnarnesi fá vinnu í um 7 vikur yfir sumarið.

**Mosfellsbær**

Eru ekki með yfirlýsta stefnu að veita öllum 17 ára störf en hafa síðustu ár náð að ráða öll ungmenni sem hafa óskað þess. Voru með sumarátaksstörf fyrir 17- 18 ára hópinn í fyrra (140 tíma á 4-6 vikum) en ekki er búið að staðfesta ennþá að það verði aftur í ár.